##### 

##### **H A T Á R O Z A T**

A **Hódút Freeway Aszfaltkeverék Gyártó és Építő Kft.** (6060 Tiszakécske, Béke u. 150.; Cg.: 03-09-117386; KÜJ: 102 446 018; a továbbiakban: Környezethasználó) részére,a „Bugyi XIII. – kavics” védnevű bányatelek létesítésére KTVF: 204-10/2013. számon kiadott PE-06/KTF/979-2/2017.; PE-06/KTF/979-4/2017. és PE-06/KTF/979-18/2017. számokon módosított környezetvédelmi engedélyt (a továbbiakban: Engedély)

**módosítom**

az alábbiak szerint:

**Az Engedély az *„I. ALAPADATOK”* című fejezet *„2. A tevékenység helye:”* című részt törlöm, helyébe az alábbiak lépnek:**

Bugyi 01251/15, 01261, 01262, 01263/1-2, 01248/4, 01251/2-5, 01251/7-9, 01251/12-13 és 01251/15-16 hrsz.-ú ingatlanok.

THKTJ: 102430742

A tervezett bányatelek sarokpont koordinátái EOV rendszerben:

| *Töréspont száma* | *Y [m]* | *X [m]* | *Z [mBf]* |
| --- | --- | --- | --- |
|  | 654649.28 | 212167.61 | 96.57 |
|  | 654957.28 | 212111.92 | 96.45 |
|  | 654966.56 | 212110.11 | 96.45 |
|  | 654973.89 | 212107.41 | 96.45 |
|  | 654978.66 | 212105.17 | 96.45 |
|  | 654986.97 | 212096.67 | 96.47 |
|  | 654990.45 | 212091.58 | 96.47 |
|  | 655096.04 | 211905.45 | 95.93 |
|  | 655157.25 | 211797.38 | 95.94 |
|  | 655258.84 | 211618.00 | 97.28 |
|  | 654936.28 | 211618.00 | 96.46 |
|  | 654220.00 | 211618.00 | 97.50 |
|  | 654220.00 | 211545.02 | 97.50 |
|  | 654193.27 | 211571.58 | 98.00 |
|  | 654140.92 | 211623.57 | 96.50 |
|  | 654175.35 | 211658.59 | 96.50 |
|  | 654209.79 | 211693.64 | 96.50 |
|  | 654207.99 | 211697.51 | 96.50 |
|  | 654222.90 | 211713.00 | 96.50 |
|  | 654225.48 | 211716.11 | 96.50 |
|  | 654295.60 | 211800.42 | 96.50 |
|  | 654363.68 | 211882.27 | 97.00 |
|  | 654422.86 | 211953.43 | 96.50 |
|  | 654427.73 | 211959.29 | 96.50 |
|  | 654449.00 | 211984.84 | 96.50 |
|  | 654535.75 | 212089.14 | 96.50 |
|  | 654591.63 | 212156.32 | 96.50 |
|  | 654597.85 | 212162.28 | 96.50 |
|  | 654599.99 | 212163.37 | 96.50 |
|  | 654607.94 | 212166.65 | 96.50 |
|  | 654613.00 | 212168.73 | 96.50 |
|  | 654615.84 | 212169.21 | 96.50 |
|  | 654626.89 | 212170.35 | 96.50 |

A bányatelek fedőlapja: 98,5 mBf.

A bányatelek alaplapja: 85,0 mBf.

A tervezett területe: 39 ha 5502 m2

**Az Engedély *“II. KÖRNYEZETVÉDELMI ELŐÍRÁSOK”* című fejezet *„Hulladékgazdálkodás”* alfejezet előírásait törlöm és helyére az alábbi előírások kerülnek:**

1. A *hulladékról* szóló 2012. évi CLXXXV. törvény (a továbbiakban: Ht.) 4. §-ában foglaltaknak megfelelően a tevékenységet úgy kell megtervezni és végezni, hogy az a környezetet a lehető legkisebb mértékben érintse, vagy a környezet terhelése és igénybevétele csökkenjen, ne okozzon környezetveszélyeztetést vagy környezetszennyezést, biztosítsa a hulladékképződés megelőzését, a képződő hulladék mennyiségének és veszélyességének csökkentését, a hulladék hasznosítását, továbbá környezetkímélő ártalmatlanítását.
2. A tevékenység végzése során keletkező veszélyes és nem veszélyes hulladékokat, illetve a bányászati tevékenység során esetlegesen felszínre kerülő hulladéknak minősülő anyagokat azonosító kód szerint be kell sorolni *a hulladékjegyzékről* szóló 72/2013. (VIII. 27.) VM rendelet [a továbbiakban: 72/2013. (VIII. 27.) VM rendelet] 2. melléklete szerint, és a környezet veszélyeztetését kizáró módon, a további kezelés, hasznosítás elősegítése érdekében szelektíven kell gyűjteni.
3. **A hulladékokat további kezelésre csak az adott típusú hulladékra érvényes hulladékgazdálkodási vagy egységes környezethasználati engedéllyel rendelkező szervezetnek szabad átadni. A kezelési engedély meglétéről a hulladék átadását megelőzően Környezethasználónak meg kell győződnie.** A keletkező hulladékok kezelése során a hasznosítást előnyben kell részesíteni az ártalmatlanítással szemben.
4. A hulladékok gyűjtőhelyeit egyértelműen jelölni kell. A gyűjtő edényzeteket azonosító címkével kell ellátni.
5. A keletkező veszélyes hulladékok kezelésénél be kell tartani *a veszélyes hulladékkal kapcsolatos egyes tevékenységek részletes szabályairól* szóló 225/2015. (VIII. 7.) Korm. rendelet [a továbbiakban: 225/2015. (VIII. 7.) Korm. rendelet] előírásait.
6. Hulladék gyűjtőhely létesítése esetén annak üzemeltetését *az egyes hulladékgazdálkodási létesítmények kialakításának és üzemeltetésének szabályairól* szóló 246/2014. (IX. 29.) Korm. rendelet [a továbbiakban: 246/2014. (IX. 29.) Korm. rendelet] szerint kell végezni.
7. Környezethasználó köteles a terület őrzéséről gondoskodni, az esetleges illegális hulladéklerakást megakadályozni.
8. A bányászati tevékenység során esetlegesen felszínre kerülő szennyezett anyagok szakszerű kitermelésével és ártalmatlanításával mentesíteni kell a területet.
9. **A tevékenység során kitermelt földtani közeget a további felhasználás előtt vizsgálni kell.** Az anyagot szennyezettség esetén azonosító kód szerint be kell sorolni a 72/2013. (VIII. 27.) VM rendelet 2. melléklete szerint.
10. **A területre bárminemű hulladék beszállítása tilos.**
11. **A területen hulladékgazdálkodási tevékenység folytatása kizárólag hulladékgazdálkodási engedély birtokában végezhető és ezen engedély alapján szállítható be kizárólag hulladék.**
12. **Feltöltésre, visszatöltésre, illetve a terület tájrendezésére kizárólag hulladéknak nem minősülő tiszta ásványi anyag, illetve a Ht. 9. § (1) bekezdésében foglalt hulladékstátusz megszűnésére vonatkozó feltételek teljesülését igazoló dokumentummal rendelkező, szennyeződésmentes anyag használható fel. A felhasznált anyag eredetét igazoló dokumentumokat, illetve a hulladékstátusz megszűnésére vonatkozó feltételek teljesülését igazoló dokumentumokat Környezethasználónak meg kell őriznie illetve az éves jelentés részeként a Pest Megyei Kormányhivatal** (a továbbiakban: Kormányhivatal) **Érdi Járási Hivatalának** (a továbbiakban: Járási Hivatal) **Környezetvédelmi és Természetvédelmi Főosztálya részére** **meg kell küldeni.**
13. A keletkezett hulladékok nyilvántartása és az adatszolgáltatás *a hulladékkal kapcsolatos nyilvántartási és adatszolgáltatási kötelezettségekről* szóló 309/2014. (XII. 11.) Korm. rendelet [a továbbiakban: 309/2014. (XII. 11.) Korm. rendelet] előírásai szerint végzendő.

**Az Engedély *“II. KÖRNYEZETVÉDELMI ELŐÍRÁSOK”* című fejezet *„Természetvédelem”* alfejezet előírásait törlöm és helyére az alábbi előírások kerülnek:**

1. A letakarítási munkálatokat vegetációs és fészkelési időn kívül augusztus 31. és április 1. között lehet végezni.
2. A bányatelek szárazulatként megmaradó területén, a folyamatos tájrendezés következtében növénytelepítés, fásítás szükséges őshonos és termőhelyhonos fajokkal. Javasolt fafajok: Salix alba (fehér fűz), Salix fragilis (törékeny fűz), Populus alba (fehér nyár), Populus nigra (fekete nyár), Ulmus laevis (vénic szil), Ulmus minor (mezei szil), Quercus robur (kocsányos tölgy). Lehetőleg a felsorolt fajok közül a termőhelynek megfelelően minél több félét kell elegyíteni.
3. A vízi gerinctelenek, kétéltűek, hüllők és nádi énekes madarak védelme miatt a visszamaradó tó felületén engedni kell a vízi növényzet, különösen a nádas spontán megtelepedését.
4. A kitermelés során visszamaradó tófelületen, a rendelkezésre álló meddő anyag visszatöltéssel érintett területeken természetközeli vizes élőhelyeket, „tocsogókat” kell kialakítani, lehetőleg tagolt partvonallal, valamint a parti sávban a talajvíz szintje alatt kb. 8-10 fokos rézsűk kialakításával.
5. A visszatöltéssel érintett területen a tájrendezési tervnek megfelelő folyamatos tájrendezés következtében humuszterítést követő gyepesítés vagy szántóföldi művelés szükséges.
6. Az esetlegesen elszaporodó invazív, idegenhonos fa- és cserjefajokat [pl.: bálványfa *(Ailanthus altissima)*, keskenylevelű ezüstfa *(Elaeagnos angustifolia)* stb.] az üzemeltető köteles teljesen visszaszorítani, illetve visszatelepülésüket köteles megakadályozni.
7. A bányatelek szárazulati területén rendszeres kaszálással, időleges depóniák esetleges gyepesítésével kell gondoskodni az invazív gyomtársulások megjelenése ellen.
8. A térségre jellemző síkvidéki felszínből markánsan kiemelkedő, meddőt tartalmazó védőtöltések, halmok kitermelést követő meghagyása tájvédelmi szempontból nem elfogadható. A megmaradt meddőanyaggal a természetközeli vizes élőhelyeket és a tagolt partvonalat, illetve szigeteket kell kialakítani, illetve a megfelelően rézsűzött visszatöltéssel csökkenteni szükséges a szabad víztükör felületét a talajvíztó párolgásának mérséklése érdekében.
9. Tilos a partszegély olyan alakítása, amely valamilyen mesterséges partvonalat eredményezne (pl. betonnal, térkővel, zúzalékkal való kitöltés, szegélyalakítás). A kotrással kikerülő nagyobb méretű kövekből (kulé) tilos kőhányást képezni a víz alatt, mivel az megnehezíti a vízparti vegetáció megtelepedését.
10. A telepesen fészkelő madarak által esetlegesen létesített telephelyeket, a költési idő alatt (április 15. - augusztus 15. között) zavarás nem érintheti, a fészkelés zavartalanságának biztosításához a telephelyek körül legalább 30 méteres védőzónát fenn kell tartani.
11. A bányászati tevékenység során feltárt szakmai-tudományos szempontból jelentős ősmaradványokat (pl. a pleisztocén megafauna csontmaradványai, fogak) a Duna-Ipoly Nemzeti Park Igazgatóságnak be kell jelenteni és a leletmentést lehetővé kell tenni.
12. A talajvíz tóba idegenhonos halfajok telepítése tilos. Ettől eltérni csak a halászati hatóság jogerős, telepítést engedélyező határozata alapján lehet.

**Az Engedély *“III. SZAKHATÓSÁGI ÁLLÁSFOGLALÁSOK”* című fejezet az alábbiakkal egészül ki:**

**A Fővárosi Katasztrófavédelmi Igazgatóság** **Igazgató-helyettesi Szervezet Katasztrófavédelmi Hatósági Osztály (a továbbiakban: FKI-KHO)** 35100/4611-2/2018.ált. számú szakhatósági állásfoglalásában tárgyi tervezett kavicsbánya létesítéséhez vízügyi és vízvédelmi szempontból az alábbi előírásokkal járult hozzá:

* *„A felszín alatti vizek védelméről szóló 219/2004. (VII. 21.) Korm. rendelet [a továbbiakban: 219/2004. (VII. 21.) Korm. rendelet] 10. § (1) bekezdése szerint a felszín alatti vizek jó minőségi állapotát biztosítani kell. Tilos a 219/2004. (VII. 21.) Korm. rendelet 1. számú melléklete szerinti szennyező anyag, illetve az ilyen anyagot tartalmazó, vagy lebomlásuk esetén ilyen anyag keletkezéséhez vezető anyag közvetlen bevezetése a felszín alatti vízbe, továbbá olyan mesterséges tóba, amelyet a földtani közeg kitermelése által a felszín alatti víz feltárásával hoztak létre.*
* *A bányászat és kapcsolódó tevékenységei nem okozhat a földtani közeg és a felszínalatti víz szennyezéssel szembeni védelméhez szükséges határértékekről és a szennyezések méréséről szóló 6/2009. (IV. 14.) KvVM-EüM-FVM együttes rendeletben [a továbbiakban: 6/2009. (IV. 14.) KvVM-EüM-FVM együttes rendelet] megállapított (B) szennyezettségi határértéknél kedvezőtlenebb állapotot.*
* *A bányászati tevékenység kizárólag olyan műszaki megoldások mellett lehetséges, melyekkel a többletpárolgás mértéke a vízminőség romlása nélkül a lehető legkisebbre csökkenthető.*
* *A bányászati tevékenység talajvízre gyakorolt hatásainak és a talajvíz minőségének megfigyelésére figyelőkút rendszer üzemeltetése szükséges. A bányászati tevékenység csak a monitoring rendszerre vonatkozó hatályos vízjogi üzemeltetési engedély birtokában kezdhető meg.*
* *A bányászati tevékenység megkezdése előtt a tófeltöltésre vonatkozóan vízjogi megszüntetési engedélyt kell kérni FKI-KHO-tól. A vízjogi megszüntetési engedélykérelemnek tartalmaznia kell a feltöltésre vonatkozó ütemtervet.*
* *A Közép-Duna-völgyi Vízügyi Igazgatóság (1088 Budapest, Rákóczi út 41., a továbbiakban: KDV-VIZIG) 01763-0004/2018. számon kiegészített 01763-0003/2018. számú vagyonkezelői állásfoglalásában foglaltakat be kell tartani.”*

A **Pest Megyei** **Katasztrófavédelmi Igazgatóság** 36300/878-2/2018.ált. számú szakhatósági állásfoglalásában tárgyi tevékenység végzéséhez az ipari baleseteknek és a természeti katasztrófáknak való kitettség szempontjából kikötés nélkül járult hozzá.

**Az Engedély a *„IV. EGYÉB ELŐÍRÁSOK”* című fejezet 6. pontja, alábbi 6.14. és 6.15. ponttal egészül ki:**

6.14. Az éves jelentésben ismertetni kell a következő évre tervezett feltöltési tevékenység részleteit, különösképpen a beszállítani tervezett anyagok eredetét frakcióját, a tervezett kezelési módokat (törés, aprítás)

6.15. Az éves jelentésnek tartalmaznia kell a tárgyévben betöltésre használt anyagok részletes ismertetését (eredete, anyagi minősége, szemcsemérete) valamint a hulladékstátuszból való kivonásukra vonatkozó iratokat.

A Bugyi 01251/10-11 hrsz. ingatlanokra jelen engedély nem terjed ki.

**Az Engedély egyéb rendelkezései változatlan tartalommal továbbra is hatályban maradnak.**

\*

Egyidejűleg megállapítom, hogy jelen eljárásban az igazgatási szolgáltatási díj mértéke 1350000 Ft, mely megfizetésre került.

E döntés ellen a közléstől számított **15 napon belül** a Pest Megyei Kormányhivatal (a továbbiakban: Kormányhivatal) Környezetvédelmi és Természetvédelmi Főosztályhoz címzett, de a Kormányhivatal Érdi Járási Hivatalának (a továbbiakban: Járási Hivatal) Környezetvédelmi és Természetvédelmi Főosztályhoz **elektronikus úton** illetve elektronikus ügyintézésre nem kötelezett személy esetében 3 példányban **benyújtandó fellebbezéssel** lehet élni. A fellebbezési eljárás díja **675000** **Ft,** amit a Kormányhivatal Magyar Államkincstárnál vezetett 10023002-00299671-38700006 számú előirányzat-felhasználási számlájára átutalási megbízással vagy postai úton készpénz átutalási megbízással kell megfizetni. **Természetes személyek és – abban az esetben, ha az eljárás nem a civil szervezet kérelmére indul – a civil szervezetek** által a jogorvoslati eljárásért fizetendő díj a **jelen eljárásban meghatározott díjtétel 1 %-a.**

A fellebbezést indokolni kell. Fellebbezni csak a megtámadott döntésre vonatkozóan, tartalmilag azzal közvetlenül összefüggő okból, illetve csak a döntésből közvetlenül adódó jog- vagy érdeksérelemre hivatkozva lehet.A fellebbezésben csak olyan új tényre lehet hivatkozni, amelyről az elsőfokú eljárásban az ügyfélnek nem volt tudomása, vagy arra önhibáján kívül eső ok miatt nem hivatkozott.

**INDOKOLÁS**

Környezethasználóa „Bugyi XIII. – kavics” védnevű bánya területén folytatott tevékenységére Engedéllyel rendelkezik, amely 2025. december 31. napjáig érvényes.

Környezethasználó 2018. február 27. napján benyújtotta a Járási Hivatalba a „Bugyi XIII. – kavics” védnevű bányateleken folytatott bányászati tevékenységnek a Bugyi, külterület 01248/4, 01251/2-5, 01251/7-13, 01251/15-16 hrsz.-ú (21,6623 ha) területekre történő kiterjesztésére vonatkozó Dokumentációt.

A tervezett tevékenység *a* 314/2005. (XII. 25.) Korm. rendelet 1. § (3) bekezdésének a) pontja és 1. számú mellékletének 10. a) pontja – *Egyéb bányászat (kivéve az önállóan létesített ásványfeldolgozó üzemet) 25 ha területnagyságtól külszíni bányászat esetében* – alapján környezeti hatásvizsgálat köteles.

A Járási Hivatal a környezeti hatásvizsgálati eljárást a314/2005. (XII. 25.) Korm. rendelet alapján 2018. február 28. napján megindította.

A Kormányhivatal Dabasi Járási Hivatal Földhivatali Osztálya (a továbbiakban: Földhivatali Osztály) a Járási Hivatal megkeresését követően tájékoztatást adott arról, hogy **Környezethasználó** a Földhivatali Osztálynál 2018. április 24. napján érkeztetett, 10229/3/2018. számon iktatott kérelmében **a Bugyi 01251/10-11 hrsz. ingatlanokra vonatkozó más célú hasznosítási kérelmét visszavonta**, tekintve, hogy annak jogszabály által előírt feltételei hiányoznak.

A Járási Hivatal megállapította, hogy a tevékenységgel kapcsolatban országhatáron átterjedő jelentős környezeti hatás bekövetkezése nem várható.

Környezethasználó az 1350000 Ft igazgatási szolgáltatási díjat megfizette.

A Járási Hivatal a Dokumentáció benyújtását követően hivatalában és a honlapján közzétette az eljárás megindításáról szóló közleményt, továbbá a vonatkozó iratokat megküldte a tevékenység helye szerinti Bugyi Nagyközség Önkormányzat Jegyzőjének, valamint a hatásterületileg érintett Délegyháza Község Önkormányzat Jegyzője részére.

A Járási Hivatalhoz az érintett nyilvánosság részéről észrevétel nem érkezett.

Tárgyi eljárás soránügyféli jogállás megállapítására irányuló kérelem nem került benyújtásra.

Bugyi Nagyközség Önkormányzat Jegyzője BPH/1726-5/2018. számú, 2018. március 20. napján érkezett levélben, Délegyháza Község Önkormányzat Jegyzője 2018. március 22 napján érkezett e-mail-ben tájékoztatta a Járási Hivatalt arról, hogy az eljárás megindításáról szóló hirdetmény kifüggesztése megtörtént, illetve a közhírré tétel időpontjáról, helyéről, valamint a vonatkozó iratokba való betekintési lehetőség módjáról.

A Járási Hivatal – figyelemmel *az általános közigazgatási rendtartásról* szóló 2016. évi CL. törvény (a továbbiakban: Ákr.) 55. §. § (1) bekezdésében foglaltakra - megkereste *a* *környezetvédelmi és természetvédelmi hatósági és igazgatási feladatokat ellátó szervek kijelöléséről* szóló 71/2015. (III. 30.)Korm. rendelet [a továbbiakban: 71/2015. (III. 30.)Korm. rendelet] 28. § (3) bekezdése és 5. mellékletének II./3. és II./5. pontja szerinti, jelen eljárásban érintett szakhatóságokat.

**Az FKI-KHO** 35100/4611-2/2018.ált. számú szakhatósági állásfoglalását az alábbiakkal indokolta:

*„Kérelmező hatóság tárgyi bányatelekre vonatkozóan PE-06/KTF/979-18/2017., PE-06/KTF/979-4/2017. és PE-06/KTF/979-2/2017. számokon módosított KTVF: 204-10/2013. számú környezetvédelmi engedélyt adott ki. Engedélyes a bányatelek tervezett bővítése miatt a környezetvédelmi engedély módosítását kezdeményezte.*

*Dokumentáció alapján a tervezett bővítéssel az M4 és M44 autóút és autópálya építéséhez biztosítanának alapanyagot. A bányatelek jelenlegi területe 17,8879 ha, amely a tervezett 21,6623 ha bővítéssel 39,5502 ha méretűre nőne.*

*Dokumentáció szerint a személyzet ivóvízigénye palackos vízzel megoldott. A szociális helyiségekben keletkező szennyvizet zárt rendszerben, tartályban gyűjtik, amit szippantással ürítenek, majd szennyvíztisztító telepre szállíttatnak. A bányában működő 12000 m3/év vízigényű osztályozómű ipari vízellátását a bányán belül létesített termelőtó és ülepítő medence biztosítja.*

*Dokumentációban részletezett hidrogeológiai modellvizsgálat alapján a tervezett bánya teljes terjedelmének megvalósulása esetén a bánya talajvízre gyakorolt depressziós hatásának elméleti maximuma 15 cm, a tó közvetlen környezetében 10 cm, a tótól 100-200 m távolságra pedig 5 cm.*

*Engedélyes a bányatavak talajvízre gyakorolt hatásainak és a talajvíz minőségének megfigyelésére monitoring kutakat létesít. A tervezett monitoring kutak 35100-3547-18/2017. ált. számú, FKI-KHO: 2346-15/2017. számú, 7.1/a1/611 vízikönyvi számú vízjogi létesítési engedéllyel rendelkeznek.*

*Engedélyes 35100/4611-2/2018. ált. számon iktatott megkeresésében tájékoztatást adott arról, hogy a bővített bányatelken 21,8 ha vízfelületet visszatöltésre kerül. A tájrendezés a kitermelési tevékenységgel párhuzamosan történne 10 év alatt évente 2,2 hektárnyi terület visszatöltésével.*

*Tárgyi terület a Magyarország felülvizsgált, 2015. évi vízgyűjtő-gazdálkodási tervéről szóló 1155/2016. (III.31.) Korm. határozat szerint az sp.1.14.2. Duna-Tisza köze – Duna-völgy északi rész porózus víztest területére esik. A vízgyűjtő-gazdálkodási tervezés során meghatározottak szerint a víztest mind mennyiségi, mind kémiai állapotát tekintve gyenge minősítésű.*

*A környezet védelmének általános szabályairól szóló 1995. évi LIII. törvény (a továbbiakban: Kvt.) 6. § szerint:*

*6. § (1) A környezethasználatot úgy kell megszervezni és végezni, hogy*

*a) a legkisebb mértékű környezetterhelést és igénybevételt idézze elő;*

*b) megelőzze a környezetszennyezést;*

*c) kizárja a környezetkárosítást.*

*(2) A környezethasználatot az elővigyázatosság elvének figyelembevételével, a környezeti elemek kíméletével, takarékos használatával, továbbá a hulladékkeletkezés csökkentésével, a természetes és az előállított anyagok visszaforgatására és újrafelhasználására törekedve kell végezni.*

*(3) A megelőzés érdekében a környezethasználat során a leghatékonyabb megoldást, továbbá a külön jogszabályban meghatározott tevékenységek esetén az elérhető legjobb technikát kell alkalmazni.*

*A 219/2004. (VII. 21.) Korm. rendelet 4. § szerint:*

*„4. § (1) Alapvető célkitűzésként legkésőbb a Kvt.-ben meghatározott időpontig el kell érni, hogy a felszín alatti víztestek állapota feleljen meg a jó állapot, azaz a jó mennyiségi és minőségi állapot követelményeinek.*

*(2) Az (1) bekezdésben foglaltak teljesülése érdekében úgy kell eljárni, hogy a felszín alatti vizek, illetve víztestek esetében:*

*a) azok állapota ne romoljon;*

*b) a tevékenység következtében kialakult jelentős és tartósan kedvezőtlen irányú állapotváltozás megforduljon;*

*d) a gyenge állapotú és a külön jogszabály szerinti kritériumok alapján veszélyeztetett helyzetűnek jellemzett víztestek állapota fokozatosan javuljon*

*(3) A felszín alatti víz állapotát a felszín alatti víztest mennyiségi és minőségi állapota közül a kevésbé jó állapot határozza meg.*

*Továbbá a 219/2004. (VII. 21.) Korm. rendelet 8. és 9. § alapján:*

*8. § A felszín alatti vizek jó állapotának biztosítása érdekében tevékenység csak*

*a) környezetvédelmi megelőző intézkedésekkel végezhető a külön jogszabály szerinti \* legjobb elérhető technika, illetve a leghatékonyabb megoldás alkalmazásával;*

*b) ellenőrzött körülmények között történhet, beleértve monitoring kialakítását, működtetését és az adatszolgáltatást;*

*c) úgy végezhető, hogy hosszú távon se veszélyeztesse a felszín alatti vizek jó állapotát, a környezeti célkitűzések teljesülését.*

*9. § (1) A felszín alatti vizek jó mennyiségi állapotának biztosítása érdekében a tevékenység*

*b) nem vezethet a felszín alatti víztest kémiai és fizikai állapotromlásához, beleértve a káros víz(nyomás)szint (a továbbiakban: vízszint) emelkedését.*

*(5) A felszín alatti víz állapota szempontjából érzékeny területeken:*

*b) akkor végezhető olyan tevékenység, amelynek következtében a fedőréteg eltávolítása révén felszínre kerül a felszín alatti víz, ha biztosított az (1) bekezdés és a 10. § (1) bekezdés szerinti előírások teljesülése.”*

*KDV-VIZIG 01763-0004/2018. számon kiegészített 01763-0003/2018. számú vagyonkezelői állásfoglalásában említést tett arról, hogy a tervezett kapacitás bővítés hatásaként várható vízszintváltozások térségi szempontból nem tekinthetők jelentősnek, ugyanakkor a térségben már kialakult bányatavak felszín alatti vízre gyakorolt negatív hatásait növelő újabb bányató keletkezése akadályozhatja a Magyarország felülvizsgált, 2015. évi vízgyűjtő-gazdálkodási tervéről szóló 1155/2016. (III.31.) Korm. határozatban, valamint a 219/2004. (VII. 21.) Korm. rendeletben megfogalmazott, fentebb ismertetett vízvédelmi célkitűzések teljesülését.*

*KDV-VIZIG állásfoglalása szerint az Országos Vízgyűjtő-gazdálkodási Tervben foglaltak alapján a mesterséges bányatavak többletpárolgása a sekély víztestek közül a tárgyi bányászattal érintett sp.1.14.2. Duna-Tisza köze – Duna-völgy északi rész porózus víztest területét terheli a legnagyobb mértékben.*

*A bányászati tevékenység talajvízre gyakorolt hatásainak és a talajvíz minőségének megfigyelésére KDV-VIZIG további legalább 2 db monitoring talajvízkút létesítését tartja szükségesnek.*

*Az érintett terület a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló 123/1997. (VII. 18.) Korm. rendelet szerint kijelölt vízbázist nem érint.*

*A terület a felszín alatti vizek védelméről szóló 219/2004. (VII. 21.) Korm. rendelet 7. §-a és a 2. számú melléklet szerint, valamint a 7. § (4) bekezdésében meghatározott 1:100.000 méretarányú országos érzékenységi térkép alapján felszín alatti víz állapota szempontjából érzékeny terület.*

*Jelen szakhatósági állásfoglalást az általános közigazgatási rendtartásról szóló 2016. évi CL. törvény (a továbbiakban: Ákr.) 55. és 56. § figyelembe vételével adtam ki.(…)*

*Az FKI-KHO feladat- és hatáskörét a vízgazdálkodási hatósági jogkör gyakorlásáról szóló 72/1996. (V. 22.) Korm. rendelet 1. § (1) bekezdése, a 223/2014. (IX. 4.) Korm. rendelet 10. § (1) bekezdés 2 pontja, valamint illetékességét a 223/2014. (IX. 4.) Korm. rendelet 2. számú mellékletének 2. pontja szabályozza.”*

A **Pest Megyei Katasztrófavédelmi Igazgatóság** 36300/878-2/2018. ált. számú szakhatósági állásfoglalását az alábbiakkal indokolta:

*„(…) A Dokumentáció elbírálása során megállapítottam, hogy az nem tartalmazta a szakhatósági eljárás lefolytatásához:*

* *a telepítési hely környezetében lévő veszélyes anyagokkal foglalkozó üzem(ek) ismertetését, a feltételezett súlyos balesetek lehetséges károsító hatásának következményeit;*
* *a települések katasztrófavédelmi besorolásáról, valamint a katasztrófák elleni védekezés egyes szabályairól szóló 62/2011. (XlI.29.) BM rendelet módosításáról szóló 61/2012. (XlI.11.) BM rendeletben meghatározott osztályba sorolást, a települési veszélyelhárítási tervben meghatározott természeti eredetű kockázatok figyelembe vételét.*

*A hiányosságok pótlása érdekében a 2018. március 22-én kelt 36300/878-1/2018. ált. számú végzésemmel hiánypótlási felhívást adtam ki.*

*Ügyfél 2018. március 27-én a Pest Megyei Katasztrófavédelmi Igazgatósághoz benyújtott hiánypótlási dokumentációval a hiánypótlási felhívásnak határidőn belül eleget tett.*

*A megkereső hatóság által csatolt iratok, illetve a hiánypótlásként benyújtott dokumentáció alapján Ügyfél környezetvédelmi engedélye módosításának megadásához hozzájárultam.*

*A környezeti hatásvizsgálat elbírálása során megállapítottam, hogy*

* *a környezeti hatástanulmány a telepítési hely környezetében működő veszélyes anyagokkal foglalkozó üzem(ek)ben feltételezett súlyos balesetek minden lehetséges károsító hatásának következményeit tartalmazza:*
* *veszélyes anyagokkal kapcsolatos súlyos balesetekből származó hatótényezők bemutatása arányban áll a telepítési hely környezetében működő veszélyes anyagokkal foglalkozó üzemből származó, a telepítési helyet esetlegesen érintő károsító hatásokkal;*
* *a hatótényezők bemutatása során a környezethasználó a veszélyes anyagokkal kapcsolatos súlyos baleset értékeléséhez és a vizsgálat tárgyának a hatásokkal szembeni érzékenységéhez a megfelelő kiindulási mutatókat, számítási módszereket helyesen alkalmazta;*
* *a környezeti hatástanulmány a települések katasztrófavédelmi besorolásáról, valamint a katasztrófák elleni védekezés egyes szabályairól szóló 62/2011. (XII. 29.) BM rendelet módosításáról szóló 61/2012. (XII. 11.) BM rendeletben meghatározott osztályba sorolás, a települési veszélyelhárítási tervben meghatározott természeti eredetű kockázatokat figyelembe veszi és a feltárt kockázatok károsító hatásainak várható következményeit megfelelően tartalmazza.*

*Döntésem a fenti jogszabály rendelkezések alapján hoztam.*

*Végzésem az általános közigazgatási rendtartásról szóló 2016. évi CL. törvény (a továbbiakban: Ákr.) 80. § (1) bekezdésén alapul. (…)*

*Hatáskörömet a környezetvédelmi és természetvédelmi hatósági és igazgatási feladatokat ellátó szervek kijelöléséről szóló 71/2015. (III. 30.) Korm. rendelet 28. (3) bekezdése, valamint az ugyanezen rendelet 5. melléklet 11. pontjában foglalt táblázat 5. sora, továbbá az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII. 29.) Korm. rendelet 1 § (1) bekezdése és az 1. melléklet 9. táblázat 4. sora határozzák meg.*

*Illetékességemet a katasztrófavédelemről és a hozzá kapcsolódó egyes törvények módosításáról szóló 2011. évi CCXXVIII. törvény végrehajtásáról szóló 234/2011. (XI. 10.) Korrn.**rendelet 3. § (1) bekezdése, valamint ugyanezen rendelet 1. melléklete határozza meg. (…)”*

A Járási Hivatal az eljárás során közreműködő szakhatóságok állásfoglalását és annak indokolását az Ákr. 81. § (1) bekezdés alapján foglalta a határozatba. A szakhatóság állásfoglalása ellen az Ákr. 55. § (4) bekezdése alapján önálló jogorvoslatnak nincs helye, az a határozat elleni jogorvoslat keretében támadható meg.

A Járási Hivatal a 314/2005. (XII. 25.) Korm. rendelet 1. § (6b) bekezdése alapján – figyelemmel az Ákr. 25. § (1) bekezdésének b) pontjára – a tervezett tevékenység helyi környezet- és természetvédelemmel kapcsolatos önkormányzati szabályozásával, valamint a településrendezési eszközökkel való összhangjának megállapítása érdekében megkereste Bugyi Nagyközség Önkormányzat Jegyzőjét.

Bugyi Nagyközség Önkormányzat Jegyzője BPH/1726-7/2018 számon az alábbi tájékoztatást adta:

*„(…) Az előzőekben részletezett szakkérdések vizsgálata során megállapítottam, hogy a tervezett létesítmény, vagy tevékenység a jelenlegi hatályos, többször módosított 23/2009. (XI. 24.) sz. ÖK. rendelettel elfogadott Bugyi Nagyközség Helyi Építési Szabályzatában és Szabályozási Tervében foglaltakat, a helyi környezeti- és természetvédelemmel kapcsolatos szabályozásokat és településrendezési követelményeket kielégíti, ill. azokkal nem ellentétes, ezért a feltett szakkérdésben a szakhatósági hozzájárulásomat megadtam.*

*Szakhatósági állásfoglalásomat az általános közigazgatási rendtartásról szóló 2016. évi CL törvény 55. § (1) bekezdése szerint adtam meg. (…)”*

A Járási Hivatal Bugyi Nagyközség Önkormányzat Jegyzőjének BPH/1726-4/2018. számú tájékoztatását jelen döntése kiadásánál figyelembe vette.

A Járási Hivatal a 314/2005. (XII. 25.) Korm. rendelet 9. § (4) és (6) bekezdése szerint tájékoztatást adott a 314/2005. (XII. 25.) Korm. rendelet 9. § (1) bekezdése szerinti közmeghallgatás helyéről és idejéről.

A Járási Hivatal az eljárás során a 314/2005. (XII. 25.) Korm. rendelet 9. § (1) bekezdése alapján 2018. április 4. napján közmeghallgatást tartott Bugyi Polgármesteri Hivatal Ülésteremében. Érdeklődés hiánya miatt a közmeghallgatáson a tevékenység ismertetésére nem került sor. Az üggyel kapcsolatban kérdés, észrevétel nem merült fel.

A Járási Hivatal a közmeghallgatásról készült jegyzőkönyvet a 314/2005. (XII. 25.) Korm. rendelet 9. § (9) bekezdése alapján, elektronikus úton közzétette és az erről szóló hirdetményt hivatalában kifüggesztette, valamint közzétételre megküldte a létesítmény helye szerinti Bugyi Nagyközség Önkormányzat és hatásterülettel érintett Délegyháza Község Önkormányzat Jegyzőjének.

Környezethasználó 2018. június 5. napján a (105 napos ügyintézési határidő 98. napján) a Dokumentáció módosítására irányuló kérelmet (a továbbiakban: Kiegészítés) nyújtott bea bányászati tevékenység során keletkező két bányató rekultivációja tekintetében, melynek értelmében a bányatelek tervezett bővítési területe visszatöltésre kerülne.

A Kiegészítést a Járási Hivatal jelentősnek ítélte meg, ezért a még rendelkezésre álló ügyintézési határidőben ismételten megkereste az érintett szakhatóságokat.

Az FKI-KHO szakhatósági állásfoglalását a Dokumentáció és a Kiegészítés együttes ismeretében alakította ki.

**\***

Külön-külön az egyes környezeti elemekre és a beruházás egyes környezeti hatásaira vonatkozóan **a következők szerinti értékelést tette a Járási Hivatal**, figyelembe véve a terület igénybevételének nagyságát (beleértve a kapcsolódó műveletek, létesítmények területigényét is), a más természeti erőforrás igénybevételének, illetve használata korlátozásának nagyságát, a tevékenység kapacitásának vagy más méretjellemzőjének nagyságát, a tevékenység telepítése, megvalósítása és felhagyása során keletkező hulladék mennyiségét, veszélyességét, kezelhetőségét, a környezetterhelés nagyságát, jelentőségét, a baleset, üzemzavar kockázatának mértékét (különös tekintettel a felhasznált anyagokra és az alkalmazott technológiára), valamint a vonzerőt más jelentős környezeti hatású tevékenységek, létesítmények létesítésére a telepítési hely szomszédságában.

A tervezett bányatelek a Bugyi külterület, 01248/4, 01251/2-5, 01251/7-9, 01251/12-13 és 01251/15-16 hrsz.-ú ingatlanok területét érinti. A létesítmény közvetlen hatásterületének vélelmezett határa érinti Délegyháza Község közigazgatási területét is.

A tervek szerint a bánya üzemelési ideje alatt a kitermelésre kerülő ásványi nyersanyag legnagyobb mennyisége 800 000 m3 (naponta ~3200 m3 kitermelése és kiszállítása).

Tervezett művelési rendszer: sekély mélységű külfejtéses, haladó rézsűfalas művelési rendszer, víz alóli kotrás alkalmazásával. A bányaművelés során rétegvíz jelenlétével számoltak.

A haszonanyag kitermelését talajvízszint felett homlokrakodóval vagy mélyásó szerelékkel szerelt hidraulikus kotróval tervezték. A víz alól a haszonanyag kitermelését mélyásó szerelékkel szerelt hidraulikus-, dobóvedres-, vedersoros- vagy úszókotróval tervezték.

Környezethasználó a kitermelő helyekről a víztelenített nyers bányakavicsot gumikerekes homlokrakodóval tervezte elszállítani a kavicsosztályozóra.

Tárgyi terület a Járási hivatal nyilvántartása szerint kármentesítéssel nem érintett.

Településrendezési szempontból:

A bővítési területtel érintett ingatlanokat (Bugyi 01251/2-5, 01251/7-13 és 01251/16 hrsz.-ú ingatlanok) a Bugyi Nagyközség Helyi Építési Szabályzatáról és Szabályozási Tervéről szóló többször módosított 23/2009. (XI.25.) önkormányzati rendelet **Kb\* jelű különleges terület – bányaterület megnevezésű beépítésre nem szánt övezetbe** sorolja. A Dokumentációban bemutatott bányaterület-bővítés **összhangban van a hatályos településrendezési eszközökkel.**

Táj- és természetvédelmi szempontból:

A bányatelek és a térségben kijelölt országos jelentőségű védett természeti területek, illetve Natura 2000 területek elhelyezkedése:

A bányatelek a Kiskunsági Nemzeti Park területétől és a Felső-Kiskunsági szikes puszta elnevezésű, HUKN 20001 kódszámú kiemelt jelentőségű természetmegőrzési (Natura 2000) területtől északra kb. 6,3 km-re húzódik.

A bányatelek a Felső-Kiskunsági szikes puszták és turjánvidék elnevezésű, HUKN 10001 kódszámú különleges madárvédelmi, (Natura 2000) területtől északra kb. 4,7 km-re húzódik.

A bányatelek a Turjánvidék elnevezésű, HUDI20051 jelű jóváhagyott kiemelt jelentőségű természetmegőrzési (Natura 2000) területtől nyugatra kb. 7,5 km-re húzódik.

A bányatelek az Ócsai Tájvédelmi Körzet védettségének fenntartásáról szóló 138/2007. KvVM rendelettel védetté nyilvánított Ócsai TK országos jelentőségű védett természeti területtől nyugatra kb. 8 km-re húzódik.

A bányatelek a Ráckevei Duna-ág (HUDI 20042) nevű jóváhagyott kiemelt jelentőségű természetmegőrzési területtől keletre kb. 8,2 km-re húzódik.

A bányatelek a Turjánvidék ex lege védett lápterületeitől (Kőhalmi-rét, Ráda puszta, Nagy-Turján dűlő lápterülete) nyugati irányban kb. 6 km-re húzódik.

A tervezett bánya területe, valamint a becsült talajvízelvonó hatással érintett terület nem része egyedi jogszabály alapján országos jelentőségű védett természeti területnek és *a természet védelméről* szóló 1996. évi LIII. törvény (továbbiakban: Tvt.) 23. § (2) bekezdés alapján ex lege védett területet, egyedi tájértéket nem érint. Továbbá a kérelmezett bánya területe és a kimutatott talajvíz depresszióval érintett terület *az európai közösségi jelentőségű természetvédelmi rendeltetésű területekről* szóló 275/2004. (X.8.) Korm. rendelet [a továbbiakban: 275/2004. (X.8.) Korm. rendelet] és *az európai közösségi jelentőségű természetvédelmi rendeltetésű területekkel érintett földrészletekről* szóló 14/2010. (V.11.) KvVM rendelet [a továbbiakban: 14/2010. (V.11.) KvVM rendelet] által meghatározott Natura 2000 hálózat területének nem része és *az Országos Területrendezési Tervről* szóló 2003. évi XXVI. törvényben (a továbbiakban: OTrT tv.) lehatárolt országos ökológiai hálózat övezetét nem érinti.

A bánya területe jelenleg szántóföldi művelésű környezetében található. A bővítendő bányatelek északkeleti részén már talajvíz tó alakult ki. Az érintett terület tájképi adottságát meghatározzák a tágabb környezetben már működő kavicsbányák és megmaradt mezőgazdasági területek (szántóföldek, kisebb telepített erdőfoltok) mozaikja. A tervezett bányaterület tágabb környezetében kb. 4700 ha területen működő és felhagyott kavicsbányák találhatóak már.

Az egyre növekvő számú kavicsbányák és a kialakuló bányatavak alapvetően megváltoztatják a táj arculatát, környezeti adottságait. A bányászati tevékenységgel már nagymértékben roncsolt területeken a nagy kiterjedésű, mesterséges bányató-rendszer kialakulása, valamint a terület viszonylag alacsony erdősültsége tájképvédelmi szempontból indokolja a jellegzetes tájképi értékkel bíró zöldfelület kialakítását, a tájrendezés során a tavat környező területen történő erdősítést, fásítást. Növénytelepítés során az őshonos és tájbaillő fajok telepítése kívánatos, mivel a tájidegen fajok azok az élő szervezetek, melyek növény- és állatföldrajzi szempontból nem minősülnek őshonosnak, és megtelepedésük, alkalmazkodásuk esetén a hazai életközösségekben a természetes folyamatokat az őshonos fajok rovására károsan módosíthatják.

A visszatöltéssel érintett partszakaszokon partrendezés keretében az önbeálló rézsű kialakítása történt meg. Környezethasználó a Dokumentációban arról nyilatkozott, hogy a táj- és természetvédelmi szempontoknak megfelelő végleges tájrendezést a bánya területén a kitermelés és visszatöltés végleges befejezése után kívánják megvalósítani.

A bánya művelése során a kitermeléssel már nem érintett, illetve meddőkőzet visszatöltéssel érintett területeken a folyamatos - táj- és természetvédelmi szempontoknak megfelelő - végleges tájrendezés megvalósítása szükséges a környezetvédelmi engedély vonatkozó előírásainak megfelelően tagolt partvonal, enyhe lejtésű rézsű, humuszterítés és fásítás megvalósításával. Amennyiben a termeléssel már nem érintett visszatöltött partszakaszokon csak a bánya kitermelési munkálatait követően évek vagy évtizedek múlva történik a végleges tájrendezés, az idő közben természetes úton megtelepedő pionír élővilág jelentős zavarásával, elpusztításával valósítható csak meg. Ezért táj- és természetvédelmi szempontból kiemelten fontos, hogy a kitermeléssel, meddő kőzet visszatöltéssel már nem érintett, nem bolygatott partszakaszokon megtörténjen a környezetvédelmi engedély tájrendezésre vonatkozó előírásainak figyelembe vételével történő végleges tájrendezés. Fontos kiemelni, hogy a parti sekély zónában a víz alatti önbeálló rézsű kialakítása nem kívánatos, mivel az így kialakuló jellemzően keskeny, ritka nádasos meredek, hirtelen mélyülő parti zónában csak szegényes élővilág megtelepedése várható.

A tervezett bányászati tevékenység folytatása a rendelkező részben tett előírások betartásával táj- és természetvédelmi szempontból elfogadható.

A táj- és természetvédelmi szempontú vizsgálat megállapításait a Tvt. alábbi paragrafusai támasztják alá:

*A* Tvt. 6. § (2) bekezdése értelmében „*a tájhasznosítás és a természeti értékek felhasználása során meg kell őrizni a tájak természetes és természetközeli állapotát, továbbá gondoskodni kell a tájak esztétikai adottságait és a jellegét meghatározó természeti értékek, természeti rendszerek és az egyedi tájértékek fennmaradásáról.”*

A Tvt.7. § (2) bekezdése a) pontja szerint „*gondoskodni kell az épületek külterületi elhelyezése során azoknak a természeti értékek, a mesterséges környezet funkcionális és esztétikai összehangolásával történő tájba illesztéséről.”*

A Tvt.7. § (2) bekezdése f) pontja kimondja, hogy „*a táj jellegének megfelelően rendezni kell a felszíni tájsebeket.”*

A Tvt.8. § (1) bekezdése értelmében „*a vadon élő szervezetek, továbbá ezek állományai, életközösségei megőrzését élőhelyük védelmével együtt kell biztosítani.”*

A Tvt.9. § (1) bekezdése értelmében „*vadon élő szervezetek igénybevételével és terhelésével járó gazdasági, gazdálkodási és kereskedelmi tevékenységet a természeti értékek és rendszerek működőképességét és a biológiai sokféleséget fenntartva kell végezni.”*

A Tvt.14. §-a szerint „*tilos a nem őshonos halfajok természetes vagy természetközeli vizekbe telepítése. Bár a tavaknak nincs közvetlen kapcsolata természetes vízfelületekkel, a tájidegen halfajok agresszív terjeszkedésével képes a halfauna egyes természetvédelmi, vagy gazdasági szempontból értékes elemeinek táplálkozási, szaporodási esélyeit jelentősen rontani, esetenként teljesen kiszorítani az adott vízi élettérből.”*

A Tvt*.* 20. § (1) bekezdése előírja, „*hogy a felhagyott bányaterületen a felszíni tájsebeket folyamatosan meg kell szüntetni, és – ha lehetséges – természetszerű állapotot kell kialakítani.”*

A Tvt. 43. §(1) bekezdése értelmében „*tilos a védett állatfajok egyedének zavarása, károsítása, kínzása, elpusztítása, szaporodásának és más élettevékenységének veszélyeztetése, lakó-, élő-, táplálkozó-, költő-, pihenő- vagy búvóhelyeinek lerombolása, károsítása.”*

*A bányászatról* szóló 1993. évi XLVIII. törvény 27. § (6) bekezdése szerint „*a bányászati tevékenység során feltárt, szakmai-tudományos szempontból jelentős ásványokról, ásványtársulásokról, ősmaradványokról a bányavállalkozó köteles tájékoztatni a védett természeti területek természetvédelmi kezeléséért felelős szervet és lehetővé tenni a lelet mentését.”*

A Járási Hivatal táj- és természetvédelmi szempontú megállapításait és előírásait a Tvt., a 275/2004. (X. 8.) Korm. rendelet, a 14/2010. (V. 11.) KvVM rendelet, valamint az OTrT tv. figyelembevételével tette.

Hulladékgazdálkodási szempontból:

A Kiegészítés alapján Környezethasználó tárgyi telephelyen építési-bontási hulladékok előkezelését és hasznosítását kívánja végezni, majd az így előállított anyaggal a bányatavat feltölteni. Tekintettel arra, hogy Környezethasználó nem rendelkezik tárgyi telephelyre vonatkozó hulladékgazdálkodási engedéllyel, a Járási Hivatal a rendelkező részben foglaltak szerint fogadta el a Kiegészítést.

A bánya területén jelenleg is végzett tevékenység során, - amelytől a tervezett bővítés során végzett tevékenység nem térne el - nem veszélyes hulladékok főként az alkalmazottak szociális tevékenysége során keletkeznek (szilárd települési hulladék, kommunális hulladék), gyűjtésük erre a célra kialakított 1 m3-es tárolókonténerben történik, melyet a közszolgáltató hetente ürít.

További nem veszélyes hulladék a talajtisztítás során keletkezhet (abszorbensek, szűrőanyagok, törlőkendők, védőruházat, stb.).

Veszélyes hulladékok kizárólag havária esetekben keletkezhetnek (hidraulikai olaj, egyéb motor-, hajtómű- és kenőolajok, olajjal szennyezett anyagok, stb.), gyűjtésük zárható acél edényzetben történik. A területen normál üzemmenet esetén veszélyes hulladékot nem tárolnak.

A keletkezett hulladékokat, fajtánként elkülönítve, a célnak megfelelő tárolóedényekben gyűjtik és engedéllyel rendelkező szervezetek számára adják tovább.

A bányászati tevékenység végzése során a keletkező nem veszélyes és veszélyes hulladékok jogszabályi követelményeknek megfelelő gyűjtése, illetve a hulladékok további kezelésének (hasznosítás, ártalmatlanítás) megoldása esetén jelentős környezeti hatás hulladékgazdálkodási szempontból továbbra sem feltételezhető, ezért a tevékenységgel kapcsolatban hulladékgazdálkodási szempontból kizáró ok nem áll fenn.

A Járási Hivatal hulladékgazdálkodási megállapításait a Ht., a 309/2014. (XII. 11.) Korm. rendelet, a 72/2013. (VIII. 27.) VM rendelet, a 225/2015. (VIII. 7.) Korm. rendelet, és a 246/2014. (IX. 29.) Korm. rendelet alapján tette.

Levegőtisztaság-védelmi szempontból:

A benyújtott Dokumentációban részletesen bemutatásra kerül a tevékenység, valamint annak hatása a környezet levegőminőségi állapotára. A tevékenység egyes munkafolyamatai során (kitermelés, osztályozás, deponálás, rakodás, szállítás) diffúz levegőterheléssel lehet számolni.

A frissen deponált haszonanyag kiporzásának hatását jelentősen csökkenti, hogy a kitermelt anyag nedves állapotú. A száraz időszakokban a deponált anyag, illetve a kiszállítási/belső szállítási útvonalak locsolása szerepel a Dokumentációban a kiporzás hatásának csökkentése érdekében.

A munkagépek és berendezések, azok méreteire és mozgásukhoz szükséges térigényre tekintettel, maximum 15 méterre közelítenék meg a bányatelek határvonalát. A vizsgálati eredmények alapján a munkagépek kibocsátásaiból és a diffúz felületekről (termelés és letakarítás együttese esetén) eredő PM10 komponens esetében a bányatelek határán kialakuló immissziós koncentráció a vonatkozó határértékeket nem haladná meg.

A Dokumentációban bemutatott számítások alapján a bányászati tevékenység hatásterülete PM10 komponens esetében a tevékenység végzésének helyétől számított 35 méter sugarú körben állapítható meg.

A szállítási útvonal a 013/02 – 01279/1-2 – Délegyháza 045 – 5202 sz. országúton keresztül vagy a 01265/1-2 – 5202 sz. országúton át tervezett. A tevékenység szállításigénye 20 könnyű tehergépkocsi, 50 szóló nehéz tehergépkocsi és 156 tehergépkocsi szerelvény naponta. A szállítási útvonal lakott területet nem érint.

A Dokumentációban bemutatott számítások alapján a szállításból eredő kibocsátások nem okoznának határérték túllépést, a járművek által felvert ülepedő por az útpadkától számított 6,6-15 méteren belül kiülepszik átlagos meteorológiai viszonyok között, szemcsemérettől függően. A letakarításból származó ülepedő por kiülepedési távolsága átlagos szélsebességnél, a szemcseméret függvényében a tevékenység végzésének helyétől számított 24-51 méter távolságban határozható meg.

A Dokumentáció alapján a tevékenység miatt kialakuló levegőterheltségi szint nem haladná meg a vonatkozó egészségügyi határértékeket.

Fentiek alapján megállapítható, hogy a további kitermelés fenti előírások betartásával levegőtisztaság-védelmi szempontból nem kifogásolható.

A Járási Hivatal levegőtisztaság-védelmi szempontú megállapításait *a levegőterheltségi szint határértékeiről és a helyhez kötött légszennyező pontforrások kibocsátási határértékeiről* szóló 4/2011. (I. 14.) VM rendelet és *a levegő védelméről* szóló 306/2010. (XII. 23.) Korm. rendelet figyelembevételével tette.

Zaj- és rezgésvédelmi szempontból:

A Dokumentáció és a Kiegészítés elbírálása során megállapítottam, hogy a „Bugyi XIII – kavics” védnevű bányaterület tervezett növelése esetén az Engedély zaj- és rezgésvédelmi szempontból tett megállapításai, illetve előírásai helytállóak, a bővítés jelentős terhelést e tekintetben nem jelent.

Zaj- és rezgésvédelmi szempontból a tevékenység nem kifogásolható.

A Járási Hivatal Zaj- és rezgésvédelmi szempontú megállapításait a *környezeti zaj és rezgés elleni védelem egyes szabályairól* szóló284/2007. (X. 29.) Korm. rendelet figyelembevételével tette.

**\***

A Járási Hivatal a 71/2015. (III. 30.) Korm. rendelet 28. § (1) bekezdése és 5. melléklet I. táblázata alapján vizsgált szakkérdésekre vonatkozóan az alábbi megállapításokat teszi:

Népegészségügyi szempontból:

A Járási Hivatal PE/KTF/7469-6/2018. számú megkeresésében a 71/2015. (III. 30.) Korm. rendelet 28. § (1) bekezdése és 5. melléklet I. táblázat 3. pontjában megjelölt – a környezet- és település-egészségügyre, az egészségkárosító kockázatok és esetleges hatások felmérésére, a felszín alatti vizek minőségét, egészségkárosítás nélküli fogyaszthatóságát, felhasználhatóságát befolyásoló körülmények, tényezők vizsgálatára, lakott területtől (lakóépülettől) számított védőtávolságok véleményezésére, a talajjal, a szennyvizekkel, veszélyes hulladékokkal kapcsolatos közegészségügyi követelmények érvényesítésére, az emberi használatra szolgáló felszíni vizek védelmére kiterjedő – szakkérdés tekintetében szakvéleményt kért Budapest Főváros Kormányhivatala Népegészségügyi Főosztályától (a továbbiakban: Népegészségügyi Főosztály). A Népegészségügyi Főosztály BP/PNEF-TKI/00920-3/2018. számú levelében megadta tájékoztatását, melyet a Járási Hivatal döntése kiadásánál figyelembe vett.

A **Népegészségügyi Főosztály** BP/PNEF-TKI/00920-3/2018. számú szakvéleményében az alábbiakat állapította meg:

*„(…) A benyújtott dokumentációban foglaltak alapján megállapítottam továbbá, hogy a Bugyi XIII. kavicsbánya működésére vonatkozó környezetvédelmi engedély módosítása jelentős környezet-egészségügyi terheléssel nem jár, szignifikáns humán-egészségügyi kockázatnövelő hatással nem kell számolni. A vizsgált szakkérdések tekintetében a környezetvédelmi engedély módosításának jogszabályi akadálya nincs. (…)”*

Kulturális örökség védelmi szempontból:

A Járási Hivatal PE/KTF/7469-12/2018. számú megkeresésében a 71/2015. (III. 30.) Korm. rendelet 28. § (1) bekezdése és 5. melléklet I. táblázat 4. pontjában megjelölt – a kulturális örökség (nyilvántartott műemléki értékek, műemlékek, műemléki területek védelme, nyilvántartott régészeti lelőhelyek, védetté nyilvánított régészeti lelőhelyek, régészeti védőövezetek) védelmére vonatkozó – szakkérdés tekintetében szakvéleményt kért a Kormányhivatal Érdi Járási Hivatalának Építésügyi és Örökségvédelmi Osztályától (a továbbiakban: Örökségvédelmi Osztály). Az Örökségvédelmi Osztály PE-06/OR/654-2/2018. számú levelében megadta tájékoztatását, melyet a Járási Hivatal döntése kiadásánál figyelembe vett.

Az **Örökségvédelmi Osztály** PE-06/OR/654-2/2086. számú szakvéleményében az alábbiakat állapította meg:

*„(…) A kérelem és mellékletei áttekintése során megállapítottam, hogy a közhiteles nyilvántartás adatai alapján* ***a létesítéssel érintett területen műemlék, nyilvántartott régészeti lelőhely nem található, ezért a tárgyi kérelem örökségvédelmi szempontból kikötés nélkül engedélyezhető.***

*Amennyiben a földmunkák során váratlan régészeti lelet vagy emlék, lelet vagy annak tűnő tárgy kerül elő, a kulturális örökség védelméről szóló, többször módosított 2001. évi LXIV. törvény 24. §-ban foglaltak szerint kell eljárni. (…)”*

Termőföld-minőség védelmi szempontból:

A Járási Hivatal PE/KTF/7469-11/2018. számú megkeresésében a 71/2015. (III. 30.) Korm. rendelet 28. § (1) bekezdése és 5. melléklet I. táblázat 5. pontjában megjelölt – a termőföld védelmére vonatkozó – szakkérdés tekintetében szakvéleményt kért a KormányhivatalÉlelmiszerlánc-biztonsági, Növény- és Talajvédelmi Főosztály, Növény- és Talajvédelmi Osztálytól (a továbbiakban: Növény- és Talajvédelmi Osztály). A Növény- és Talajvédelmi Osztály PE-06/TV/00364-2/2018**.** számú levelében megadta tájékoztatását, melyet a Járási Hivatal döntése kiadásánál figyelembe vett.

A **Növény- és Talajvédelmi Osztály** PE-06/TV/00364-2/2018**.** számú szakvéleményében az alábbiakat állapította meg:

* *„(…) Bányászati tevékenység megkezdése előtt kezdeményezni kell az illetékes földvédelmi hatóságnál mezőgazdasági művelési ágban nyilvántartott területek végleges más célú hasznosítását*
* *A végleges más célú hasznosítás engedélyezési eljárása során a talajvédelmi szakkérdés kiadásához a 90/2008. (VII. 8.) FVM rendelet 2. sz melléklet 2.4.1. pontja szerinti talajvédelmi terv benyújtása szükséges.*
* *A bányászati tevékenység engedélyezési eljárása során készülő dokumentáció elbírálásra való benyújtásakor Osztályunknak meg kell küldeni a 90/2008. (VII. 8.) FVM rendelet 2. sz melléklet 2.4.2. pontja szerinti humuszgazdálkodási tervet.*
* *Az engedélyezési dokumentációnak összhangban kell lennie a humuszgazdálkodási tervvel, részletesen tartalmaznia kell a humuszos feltalaj letermelésével, felhasználásával és deponálásával kapcsolatos adatokat.*
* *A környező mezőgazdasági területek zavartalan művelhetőségét biztosítani kell, porszennyezésének elkerülése végett a bányaterület megközelítése és a kavics szállítása során lehetőség szerint burkolt felületű utakat kell használni; a földutakat a száraz tavaszi-nyári időszakokban rendszeresen öntözni kell. (…)”*

A termőföld mennyiségi védelme szempontjából:

A Járási Hivatal a PE-06/KTF/7469-10/2018.számú megkeresésében a 71/2015. (III. 30.) Korm. rendelet 28. § (1) bekezdése és 5. melléklet I. táblázat 7. pontjában megjelölt – a termőföld mennyiségi védelmére vonatkozó – szakkérdés tekintetében szakvéleményt kért a Földhivataltól. A Földhivatal 10.205-4/2018. és 10.205-3/2018.számon megadta tájékoztatását, melyet a Járási Hivatal PE-06/KTF/7469-41/2018. számú döntése kialakításánál figyelembe vett.

A **Földhivatal 10.205-3/2018. számú szakvéleményében** az alábbiakat állapította meg:

*„(…) Az elektronikus úton közzétett környezeti hatástanulmányt áttekintettem, mely szerint a tervezett bővítéssel érintett földrészletek helyrajzi számai: Bugyi 01251/2-5, 01251/7-13, 01251/16.*

|  |  |  |  |  |
| --- | --- | --- | --- | --- |
| ***BUGYI*** |  | ***művelési ágak területe minőségi osztályonként (ha,m2)*** | | |
| ***helyrajzi szám*** | ***összterület (ha,m2)*** | ***szántó 3.*** | ***szántó 4.*** | ***szántó 5.*** |
| *01251/2* | *3,1224* | *2,2689* | *0,7271* | *0,1264* |
| *01251/3* | *3,3072* | *2,1560* |  | *1,1512* |
| *01251/4* | *2,2027* | *0,6636* |  | *1,5391* |
| *01251/5* | *5,0942* | *0,1696* |  | *4,9246* |
| *01251/7* | *4,6287* | *3,9708* | *0,0842* | *0,5737* |
| *01251/8* | *0,2089* | *0,1665* | *0,0424* |  |
| *01251/9* | *1,9764* | *1,0599* | *0,9165* |  |
| *01251/10* | *0,5598* | *0,1627* | *0,3971* |  |
| *01251/11* | *2,9175* | *0,2056* | *2,7119* |  |
| *01251/12* | *3,0052* |  | *3,0052* |  |
| *01251/13* | *1,8139* |  | *1,3252* | *0,4887* |
| *01251/16* | *1,0170* | *1,0170* |  |  |
| ***Összesen:*** | ***29,8539*** | ***11,8406*** | ***9,2096*** | ***8,8037*** |

*Az ingatlan-nyilvántartás szerint a fenti ingatlanok szántó művelési ágú földrészletek, melyek a termőföld védelméről szóló 2007. évi CXXIX. törvény (a továbbiakban: Tfvt.) 2. § 19. pontja alapján termőföldnek minősülnek.*

*A Tfvt. 7. § (1) bekezdése szerint a földvédelmi eljárást az ingatlanügyi hatóság folytatja le, és a (2) bekezdés szerint helyszíni szemle alapján dönt.*

*2018. január 13. napján megtekintettem az érintett területet, Bugyi belterületétől ÉK-i irányban található. A szemlén megállapítottam, hogy a termőföldeket túlnyomórészt szántóként, illetve pihentetett szántóként hasznosítják, mezőgazdasági művelés alatt állnak.*

*A TAKAROS ingatlan nyilvántartási rendszer törzskönyve szerint****,*** *a tervezett bányászattal érintett ingatlanokon a termőföldek**kataszteri tiszta jövedelme:*

* *3. minőségi osztályú szántóé: 23,50 Ak/ha*
* *4. minőségi osztályú szántóé: 16,50 Ak/ha*
* *5. minőségi osztályú szántóé: 10,40 Ak/ha*

***Bugyi*** *településen a* ***szántó*** *művelési ágú termőföld* ***átlagos*** *kataszteri tiszta jövedelme:* ***10,34 Ak/ha.***

*A Tfvt 8/A. §-a szerint a szakkérdés vizsgálata során a 8. § (1)-(3) bekezdéseit kell alkalmazni.*

*A 8. § (1) bekezdése szerint, ha az ingatlanügyi hatóság más hatóságok engedélyezési eljárásaiban földvédelmi szakhatóságként működik közre, a termőföld védelmének érvényesítése érdekében érvényre kell juttatni, hogy az engedélyezési eljárás alá eső tevékenység végzése, létesítmény elhelyezése, jogosultság gyakorlása lehetőség szerint a gyengébb minőségű termőföldeken, a lehető legkisebb mértékű termőföld igénybevételével történjen.*

*8. § (2) bekezdése szerint figyelemmel kell arra, hogy a vizsgált földrészletekkel szomszédos termőföldek megfelelő hasznosítását a tervezett tevékenység, létesítmény ne akadályozza.*

*A 8. § (3) bekezdése szerint a szakhatósági hozzájárulást meg kell tagadni, ha az engedélyezés iránti kérelem átlagosnál jobb minőségű termőföldet érint, azonban a tervezett tevékenység végzésére, létesítmény elhelyezésére, jogosultság gyakorlására hasonló körülmények és feltételek esetén átlagos minőségű vagy átlagosnál gyengébb minőségű termőföldeken is sor kerülhet.*

*Bugyi település törzskönyve szerint a települési átlagnál gyengébb minőségű, szántó és legelő művelési ágú termőföldből:*

* *6. minőségi osztályú szántóból: 1845,0995 ha*
* *7. minőségi osztályú szántóból: 201,6519 ha*
* *5. minőségi osztályú legelőből: 365,3862 ha*
* *6. minőségi osztályú legelőből: 269,2808 ha*
* *7. minőségi osztályú legelőből: 80,2501 ha*
* *8. minőségi osztályú legelőből 32,8296 ha áll rendelkezésre*

***Az ingatlan-nyilvántartási adatok szerint a tervezett bányabővítés teljes területe számít a települési átlag feletti minőségű termőföldnek.***

***A jobb minőségű termőföld csökkenésének megakadályozása, a bányászati tevékenységnek az átlagosnál gyengébb termőerejű termőföldek felé terelésével előzhető meg, ezért a tervezett bányabővítés környezetvédelmi engedélyének kiadásához nem járulok hozzá.***

*Tekintettel arra, hogy elsődleges feladatom és kötelezettségem a termőföld mennyiségi és minőségi védelme, a Tfvt. vonatkozó rendelkezései szerint a megfelelő döntést hoztam és tagadtam meg hozzájárulásomat.*

*Végezetül megjegyzendő, hogy a termőterületek csökkenése sajnálatosan nagymértékű, így Bugyi településen csak az utóbbi négy évben 186,14 hektárral kevesebb a hasznosítható termőterület.*

*A vonatkozó jogszabályhelyek, beadott dokumentáció, a keletkezett iratok és a helyszíni szemle tapasztalatait összevetve, a tervezett bánya környezetvédelmi engedélyének kiadásához* ***nem járultam hozzá.***

*A fenti szakvéleményem a termőföld védelméről szóló 2007. évi CXXIX. törvény 2. § 5., 5a., 19. pontjai, 7. § (1)-(2) bekezdései, 8. § (1)-(3)**bekezdései, 8/A. § alapján alakítottam ki.(…)”*

A **Földhivatal a Kiegészítés elbírálása során 10.205-4/2018. számon** adott érdemi szakvéleménye a következő:

***„A tárgyi területet érintően korábban kiadott 10.205-3/2018. számú szakvéleményemben foglaltakat fenntartom, miszerint a bánya környezetvédelmi engedélyének módosításhoz nem járulok hozzá.”***

A Földhivatal 10.205-6/2018. számon Környezethasználó fellebbezésére tekintettel az alábbiakról tájékoztatta a Járási Hivatalt:

*„(…) Az elektronikus úton közzétett környezeti hatástanulmányt áttekintettem, mely szerint a hatáskörömbe tartozó, a bánya- bővítéssel érintett földrészletek helyrajzi számai: bugyi 01251/2-5, 01251/7-13, 01251/16.*

*Az ingatlan-nyilvántartás szerint a fenti ingatlanok szántó művelési ágú földrészletek, melyek a termőföld védelméről szóló 2007. évi CXXIX. törvény (a továbbiakban: Tfvt.) 2. § 19. pontja alapján termőföldnek minősülnek.*

### *A földhivatal 2018. március 10-én indult 10.205/2018. számú eljárása során 2018. március 22. napján megtekintettem az érintett területet. A helyszínen fényképet készítettem és jegyzőkönyvben rögzítettem észrevételeimet, a szemle körülményeit. A szemlén megállapítottam, hogy a termőföldeket túlnyomórészt szántóként, illetve pihentetett szántóként hasznosítják, mezőgazdasági művelés alatt állnak. A szemle időpontja a kiadott 10.205-3/2018. számú szakvéleményben elírás miatt tévesen 2018. január 13. napjaként szerepel.*

*A földhivatal 2018. április 10-én indult 10.229/2018. számú termőföld végleges más célú hasznosítási eljárása során 2018. április 24. napján megtekintettem az érintett területet.**A helyszínen fényképet készítettem és jegyzőkönyvben rögzítettem észrevételeimet. A helyszíntől É-ra a Bugyi XIII védnevű kavicsbánya található. Tekintettel a szemlét megelőző csapadékos időjárásra a gépkocsival történő közlekedést a nagy sár akadályozta, ezért gyalogosan jártam körbe a helyszínt. Megállapítottam, hogy a vizsgált területen aktív növénytermesztést folytatnak, részben gabonavetések, részben kapások (pl. káposzta, burgonya) láthatóak. A földrészletek nyugati határvonala mentén öntözőcsatorna fut, mely kedvező lehetőséget nyújt a mezőgazdasági területek öntözésére, mely lehetőséggel élnek is a gazdálkodók, a földrészletek egy részén telepített öntöző-berendezések láthatóak.*

*A vonatkozó jogszabályhelyek, beadott dokumentáció, a keletkezett iratok és a helyszíni szemle tapasztalatait összevetve, figyelembe véve azt, hogy a tervezett bányabővítés teljes területén a termőföld települési átlagnál jobb minőségű, az eljárásban a földhivatal, mint elsőfokú hatóság a kérelmet elutasította (10229-4/2018).*

*Az elsőfokú döntést a másodfokú hatóság a 10173-3/2018. számú határozatával megváltoztatta és engedélyt adott az érintett terület végleges más célú hasznosítására.*

***Tekintettel a végleges más célú hasznosítási eljárásban 10173-3/2018. számon kiadott másodfokú határozatra, a kavicsbánya bővítésre vonatkozó környezetvédelmi engedély kiadásához hozzájárulok.***

*A fenti szakvéleményem a termőföld védelméről szóló 2007. évi CXXIX. törvény 2. § 5., 5a., 19. pontjai, 7. § (1)-(2) bekezdései, 8. § (1)-(3)**bekezdései, 8/A. § alapján alakítottam ki. (…)”*

Erdővédelmi szempontból:

A Járási Hivatal PE-06/KTF/7469-18/2018.számú megkeresésében a 71/2015. (III. 30.) Korm. rendelet 28. § (1) bekezdése és 5. melléklet I. táblázat 6. pontjában megjelölt – az erdő védelmére vonatkozó – szakkérdés tekintetében szakvéleményt kért a Kormányhivatal Földművelésügyi és Erdőgazdálkodási Főosztályától (a továbbiakban: Földművelésügyi és Erdőgazdálkodási Főosztály). A **Földművelésügyi és Erdőgazdálkodási Főosztály**PE-06/ERDŐ/3964-2/2018. számon megadta tájékoztatását, melyet a Járási Hivatal döntése kialakításánál figyelembe vett.

**Erdőgazdálkodási Főosztály**PE-06/ERDŐ/3964-2/2018. számú véleményében az alábbiakat állapította meg:

*„(…) A megküldött dokumentációt áttekintve megállapítottam, hogy az eljárással érintett ingatlanokon kijelölt bányatelek nem érint az erdőről, az erdő védelméről és az erdőgazdálkodásról szóló 2009. évi XXXVII. törvény (továbbiakban: Evt.) hatálya alá tartozó területet, ezért az erdő igénybevételének engedélyezhetőségét nem kellett vizsgálni. A tervezett bányászati tevékenység a környező erdőkre közvetett hatást gyakorol, de annak kis mértéke miatt az engedélyezéssel egyetértek.*

*A Pest Megyei Kormányhivatal Érdi Járási Hivatala Földművelésügyi és Erdőgazdálkodási Főosztályának illetékességét a földművelésügyi hatósági és igazgatási feladatokat ellátó szervek kijelöléséről szóló 383/2016. (XII. 2.) Korm. rendelet 11. § (1) bekezdése állapítja meg. (…)”*

*\**

**A Járási Hivatal rendelkezésére áll az alapvető jogok biztosának AJB-1078/2012. számú ügyben keletkezett jelentése, mely többek között az alábbiakat rögzíti:**

*„(…) Magyarország Alaptörvénye P) cikke kimondja: „A természeti erőforrások, (…) különösen a honos növény- és állatfajok (…) a nemzet közös örökségét képezik, amelynek védelme, fenntartása és a jövő nemzedékek számára való megőrzése az állam és mindenki kötelessége.”*

*Az Alaptörvény e rendelkezésének megfelelően (…) az ásványi nyersanyagokat takarékosan, a jövő nemzedék érdekeinek figyelembe vételével kell védeni, megőrizni, illetve – a leghatékonyabb felhasználás biztosításával – kitermelni, minimálisra csökkentve a (…) a biológiai sokféleségre gyakorolt kedvezőtlen hatásokat. (…)*

*Vizsgálatom azt támasztotta alá, hogy a Pesti-síkság déli részén, valamint az ország néhány más területén folytatott kavics- és homokbányászat intenzitása ellentétes az Alaptörvény P) cikkében rögzített alapelvvel, vagyis a termőföld, a vízkészlet, a biológiai sokféleség védelmének, fenntartásának és a jövő nemzedék számára való megőrzésének célkitűzésével. (…)”*

*A környezet védelmének általános szabályairól* szóló 1995. évi LIII. törvény (a továbbiakban: Kvtv.) 40. §-a és a 314/2005. (XII. 25.) Korm. rendelet 10. § (7) bekezdésének a) pontja alapján a környezetvédelmi engedély megadására irányuló kérelmet el kell utasítani, ha a tervezett tevékenység gyakorlása akadályozná *a 2015–2020 közötti időszakra szóló Nemzeti Környezetvédelmi Programról* szóló 27/2015. (VI. 17.) OGY határozat szerinti **Nemzeti Környezetvédelmi Programban** (a továbbiakban: Program) meghatározott környezeti célállapotok elérését.

A Járási Hivatal megítélése szerint a tervezett tevékenység nem áll összhangban a Programban megfogalmazott három stratégiai cél közül kettővel, nevezetesen:

* **A természeti értékek és erőforrások védelme**, fenntartható használata (a stratégiai jelentőségű természeti erőforrások, természeti értékek, ökoszisztémák védelme, az életközösségek működőképességének megőrzése, a biológiai sokféleség csökkenésének megállítása).
* **Az erőforrás-takarékosság és -hatékonyság javítása** (a természeti erőforrásokkal való takarékos gazdálkodás kialakítása, a terhelhetőség/megújuló képesség figyelembevételére épülő fenntartható használat megvalósítása, a fenntartható termelés forrástakarékos – beleértve a víz-, a terület-, a termőföld- használatot).

Fentieket összegezve a Járási Hivatal – a környezet állapotának már ismert adatai és a feltételezett hatásfolyamatokról való korábbi tapasztalatok és tudományos ismeretek figyelembevételével – a tervezett tevékenységgel kapcsolatban kizáró okot talált, ezért a „Bugyi XIII. – kavics” védnevű bánya bővítését **a részletesen kifejtett termőföld mennyiségi védelmi szempontok alapján, továbbá a Programban meghatározott környezeti célállapotokat figyelembe véve** PE-06/KTF/7469-41/2018. számú határozatában tárgyi módosítási **kérelmet elutasította.**

Környezethasználó a törvényes határidőn belül, a jogorvoslati eljárás díjának (675 000 Ft) megfizetése mellett a Járási Hivatal PE-06/KTF/7469-41/2018. számú határozata ellen **fellebbezést terjesztett elő**.

A Járási Hivatal a Környezethasználó fellebbezésében foglaltakkal egyetérteni nem tudott, tekintettel arra, hogy a Kiegészítés („Tájrendezési előterv”) az inert anyaggal és meddővel való tervezett feltöltésről általános információkat közölt, a feltöltés pontos menetéről, a feltöltés során tervezett rétegvastagságokról és rétegrendekről, a kitermeléssel párhuzamosan folytatni kívánt visszatöltés megvalósításának műszaki módjáról, a tervezett feltöltés bányatelken belüli pontos helyéről, a feltöltéshez felhasználni kívánt anyagok összetételéről, származási helyéről, fizikai tulajdonságairól (pl. szemcseméret) nem tartalmazott konkrétumokat, így a feltöltés a földtani közeg védelme szempontjából a rendelkezésre álló információk alapján nem volt engedélyezhető.

A Kiegészítés benyújtását követően rendelkezésre álló 7 napban a Járási Hivatalnak, már nem volt kellő ideje a Kiegészítést érdemben elbírálni, illetve a tényállás tisztázása érdekében hiánypótlási felhívást kiadni, ezért tárgyi létesítmény vonatkozásában az elutasítást termőföld mennyiségi védelmi szempontok alapozták meg.

A Kiegészítés földtani közeg védelme tekintetében fennálló komoly szakmai hiányosságait figyelembe véve a PE-06/KTF/7469-41/2018. számú határozat saját hatáskörben történő módosítását a Járási Hivatal a Földhivatal 10.205-6/2018. számú véleményének ismeretében sem tartotta környezetvédelmi és természetvédelmi szempontból megalapozottnak.

Fentiekre tekintettel a fellebbezést és a vonatkozó iratanyagot felterjesztette másodfokú elbírálásra az Ákr. 119. § (3) bekezdése alapján a Kormányhivatal Környezetvédelmi és Természetvédelmi Főosztályához.

A Kormányhivatal Környezetvédelmi és Természetvédelmi Főosztálya PE/KTFO/2416-7/2018. számú határozatával a Járási Hivatal PE-06/KTF/7469-41/2018. számú határozatát megsemmisítette az alábbiakra tekintettel:

*„(…) A 2015−2020 közötti időszakra szóló Nemzeti Környezetvédelmi Programról a 27/2015. (VI. 17.) OGY határozat (továbbiakban:* ***NKP****) mint közjogi szervezetszabályozó eszköz rendelkezik.*

*Az elsőfokú hatóság által hivatkozott NKP 5.2.2. fejezet teljes terjedelmében a következők szerint rendelkezik:*

*A talaj Magyarország egyik legfontosabb, feltételesen megújuló természeti erőforrása, melynek védelme, termékenységének fenntartása nem csupán a földhasználó, hanem a társadalom hosszú távú érdeke is. Ugyanakkor a társadalomnak alacsony szintű a talajokra, a talaj funkcióira, szerepére, a talajpusztulás következményeire vonatkozó ismerete. A talajok állapota összességében kedvező, azonban a mezőgazdálkodással érintett termőtalajokat funkcióképességük ellátásában akadályozó és termékenységüket csökkentő degradációs folyamatok (pl. erózió, defláció, szervesanyag-készlet csökkenése) veszélyeztetik. A talajdegradációs folyamatok számos esetben a helytelen földhasználat, a talajvédelmi szempontokat figyelmen kívül hagyó gazdálkodás miatt alakulnak ki és a talajtermékenység csökkenése mellett a mezőgazdasági termelés költségeinek növekedését, az ökológiai, vízháztartási (növekvő aszályérzékenység) körfolyamatok felbomlását, a kockázatos anyagok felhalmozódását (élelmiszerbiztonság), valamint a vizek, ivóvízbázisok elszennyeződését eredményezik. A fenntartható talajhasználat megvalósításában fontos szerepe van az integrált tápanyag-gazdálkodásnak. Az infrastruktúra, az ipar és a települések terjeszkedése következtében jelentős a termőföldek mezőgazdasági művelésből való végleges kivonása és a tartós talajfedettség növekedése. A talajok degradációját eredményezi továbbá a beruházások során a humusz letermelése, valamint a különböző eredetű szennyezések. A talaj az élelmiszer-termelés alapját képezi, és egyéb környezetvédelmi szolgáltatások mellett szerepe van az éghajlatváltozás hatásainak enyhítésében és a hozzá való alkalmazkodásban, valamint a biodiverzitás megőrzésében is. A stratégiai terület hozzájárul továbbá az EU Duna Régió Stratégiájának végrehajtásához.*

*A fellebbező hivatkozott továbbá Tfvt. 12. §-ára, azonban az – elírás okán – tartalmilag a 11. §-nak felel meg, amely a következők szerint rendelkezik:*

*11. § (1) Termőföldet más célra csak kivételesen - elsősorban a gyengébb minőségű termőföld igénybevételével - lehet felhasználni.*

*(2) Az átlagosnál jobb minőségű termőföldet más célra hasznosítani csak időlegesen, illetve helyhez kötött igénybevétel céljából lehet. A termőföldnek hulladéklerakó céljára történő igénybevétele esetén a környezetvédelmi és természetvédelmi követelmények betartása mellett, mezőgazdasági művelésre alkalmatlan vagy átlagosnál gyengébb minőségű termőföld más célú hasznosítása engedélyezhető. A nemzetgazdasági szempontból kiemelt jelentőségű közlekedési infrastruktúra-beruházás esetében az átlagosnál jobb minőségű termőföld végleges más célú hasznosítása is engedélyezhető, amennyiben annak megvalósítása más jogszabály rendelkezéseire figyelemmel más helyen vagy más nyomvonalon nem lehetséges.*

*(3) A (2) bekezdés alkalmazása szempontjából helyhez kötött igénybevételnek kell tekinteni különösen*

*a) a meglévő létesítmény bővítését, közlekedési és közmű kapcsolatainak kiépítését;*

*b) a bányaüzemet és a természeti kincsek kitermeléséhez szükséges egyéb létesítményt;*

*c) azt a területet, amelyet a Kormány a Magyar Közlönyben közzétett határozatával beruházási célterületté nyilvánított;*

*d) kiserőmű létesítését a betáplálásra alkalmas villamosenergia-elosztói hálózat 1000 méteres közvetlen környezetében.*

*A hatáskör a közigazgatási jogban általában véve a közigazgatási szervek közötti minőségi munkamegosztást jelenti, azt mutatja meg, hogy a közigazgatási szervezetrendszer milyen ágazatokra oszlik. Más megközelítésben a hatáskör a feladatkör ellátásához szükséges jogi eszközöket jelenti, tehát a hatásköri szabály felruházza a szervet mindazon jogokkal és kötelezettségekkel, amelyek a feladatai ellátásához nélkülözhetetlenek. A fenti eljárásban a termőföld mennyiségi védelmére vonatkozó vizsgálati hatáskört nem elsőfokú környezetvédelmi hatóság, hanem az elsőfokú földhivatalként eljáró Dabasi Járási Hivatal gyakorolta. Ennek természete kettős volt, hiszen azt egyrészt a környezetvédelmi hatásvizsgálati eljárásban szakkérdésként, továbbá a Fellebbező kérelmére termőföld végleges más célú hasznosíthatóságát hatáskörrel rendelkező (ügydöntő) hatóságként vizsgálta. A rendelkezésre álló iratok szerint a Pest Megyei Kormányhivatal Élelmiszerlánc-biztonsági, Földhivatali, Növény- és Talajvédelmi, Erdészeti Főosztály Földügyi és Földmérési Osztály 10.173-3/2018. számú másodfokú hatósági döntéséig a termőföld mennyiségi védelme szempontjából a bányabővítéshez nem lehetett hozzájárulni. E másodfokú döntés következtében véglegesen megállapításra került, hogy a végleges más célú hasznosítás engedélyezhető. Így a Dabasi Járási Hivatal 2018. június 27. napján kelt, 10.205-6/2018. számú iratában a fellebbezés alapján úgy nyilatkozott az elsőfokú környezetvédelmi hatóság felé, hogy figyelemmel az időközben született másodfokú hatósági döntésre, a kavicsbánya bővítésre vonatkozó környezetvédelmi engedély kiadásához hozzájárul. E szakmai álláspontot erősítette meg a Pest Megyei Kormányhivatal Élelmiszerlánc-biztonsági, Földhivatali, Növény és Talajvédelmi, Erdészeti Főosztálya, amikor a fent idézettek szerint a 2018. június 27-én kelt, 10.205-6/20118. számú szakkérdést hagyta helyben.*

*Figyelemmel arra, hogy a fent hivatkozott jogszabályok az NKP-ra utalnak, az pedig a talaj- és termőföldvédelemre, így abban foglalt célállapotokkal való összhang vagy ellentét megállapítása olyan szakmai hatósági kérdés, amely az elsőfokú környezetvédelmi hatóság hatáskörén kívül, más hatóság hatáskörébe tartozik. E hatáskörben pedig végleges döntés született, így az elutasítás NKP mögött húzódó szakmai indokai időközben megváltoztak, ennek következménye, hogy az elsőfokú hatóság jogszabályi és közjogi szervezetszabályozó eszközbeli hivatkozása megalapozatlanná vált.*

*A fentieken túlmenően az alapvető jogok biztosára vonatozó hivatkozás nem vehető figyelembe jogszabályi természetének, az NKP 5.3.8. pontja pedig szakmai vonatkozásának hiánya miatt.*

*A fentiek szerint az elsőfokú határozat* ***megsemmisítéséről döntöttem****. (…)”*

\*

A Járási Hivatal a PE/KTFO/2416-7/2018. számú másodfokú határozatra is tekintettel az eljárása során vizsgálta a 314/2005. (XII. 25.) Korm. rendelet, illetve annak 6. és 7. számú melléklete alapján a telepítési hely és a feltételezhető hatásterületek érzékenységét, valamint a várható környezeti hatások jellemzőit és a tervezett tevékenységgel kapcsolatban kizáró okot immár nem talált.

A Járási Hivatal az eljárása során vizsgálta és megállapította, hogy a tervezett beruházás a létesítés helye szerinti településrendezési eszközökkel összhangban van.

A Dokumentációban és annak kiegészítéseiben nem került – megjelölve, elkülönítve – ismertetésre olyan adat, amely a 314/2005. (XII. 25.) Korm. rendelet 6. számú melléklet 7. c) pontja szerint minősített adatnak minősül, vagy amely a Környezethasználó szerint üzleti titkot képez.

A Járási Hivatal a fentiek és *a környezet védelmének általános szabályairól* szóló 1995. évi LIII. törvény (a továbbiakban: Kvtv.) 71. § (1) bekezdés b) pontja, a 314/2005. (XII. 25.) Korm. rendelet 10. § (8) bekezdése alapján – az Ákr. 81. § (1) bekezdésére figyelemmel – a rendelkező részben foglaltak szerint döntött.

**Tárgyi ügyben a Járási Hivatal PE-06/KTF/7469-3/2018. számon függő hatályú végzést   
(a továbbiakban: Függő hatályú végzés) hozott. Tekintettel arra, hogy a Járási Hivatal jelen határozattal az ügy érdemében döntést hozott, ezért az Ákr. 43. § (4) bekezdésében foglaltak alapján a Függő hatályú végzésben foglaltakhoz nem kapcsolódnak joghatások.**

Az igazgatási szolgáltatási díj mértéke *a környezetvédelmi és természetvédelmi hatósági eljárások igazgatási szolgáltatási díjairól* szóló 14/2015. (III. 31.) FM rendelet [a továbbiakban: 14/2015. (III. 31.) FM rendelet] 2. melléklet 2. pontja alapján került megállapításra.

Jelen **határozatot** a Járási Hivatal *-* a Kvtv. 71. § (3) bekezdésére és az Ákr. 88. § (3) bekezdésére figyelemmel - a hivatalában és a honlapján (<http://www.kormanyhivatal.hu/hu/pest>) - közzéteszi, továbbá tájékoztatásul megküldi **Bugyi Nagyközség és Délegyháza Község** **Önkormányzat Jegyzőjének, akik kötelesek a határozat kézhezvételét követő nyolc napon belül gondoskodni a határozat teljes szövegének nyilvános közzétételéről.** Jegyzők a határozat **közzétételét követő öt napon belül tájékoztatja a Járási Hivatalt** a közzététel időpontjáról, helyéről, valamint a határozatba való betekintési lehetőség módjáról.

A fellebbezéshez való jogot az Ákr. 112. § és 116. § (2) bekezdése biztosítja az ügyfél számára. A fellebbezés előterjesztésének idejéről az Ákr. 118. § (3) bekezdése rendelkezik.

Az Ákr. 118. § (1) bekezdése szerint *„fellebbezni csak a megtámadott döntésre vonatkozóan, tartalmilag azzal közvetlenül összefüggő okból, illetve csak a döntésből közvetlenül adódó jog- vagy érdeksérelemre hivatkozva lehet.”*

Az Ákr. 118. § (2) bekezdése értelmében *„a fellebbezést indokolni kell. A fellebbezésben csak olyan új tényre lehet hivatkozni, amelyről az elsőfokú eljárásban az ügyfélnek nem volt tudomása, vagy arra önhibáján kívül eső ok miatt nem hivatkozott.”*

A fellebbezési eljárás díjának mértékét a 14/2015. (III. 31.) FM rendelet 2. § (5) bekezdése írja elő.

A Járási Hivatal a 71/2015. (III. 30.) Korm. 28. § (4) bekezdésére figyelemmel jelen eljárás során hozott határozat egy példányát az illetékes Pest Megyei Katasztrófavédelmi Igazgatóság részére is megküldi.

Jelen határozatot a Járási Hivatal *a környezetvédelmi hatósági nyilvántartás vezetésének szabályairól* szóló 7/2000. (V. 18.) KöM rendelet alapján hatósági nyilvántartásba veszi.

Tájékoztatásul közlöm, hogy *az elektronikus ügyintézés és a bizalmi szolgáltatások általános szabályairól* szóló 2015. CCXXII. törvény 9. § (1) bekezdése, valamint a 108. § (5) bekezdése alapján a 9. § (1) bekezdésében felsorolt ügyfél, szervezet, szerv, képviselő stb. elektronikus ügyintézésre köteles hatósági eljárásai során.

A Járási Hivatal környezetvédelmi és természetvédelmi feladat- és hatáskörét a 71/2015. (III. 30.) Korm. rendelet 9. § (3) bekezdés a) pontja, 13. § (1) bekezdés c) pontja, és illetékességét a 8/A. § (1)-(2) bekezdése szabályozza.

Jelen döntés – fellebbezés hiányában – **a fellebbezési határidő lejártát követő napon** külön értesítés nélkül, a törvény erejénél fogva **véglegessé válik** az Ákr. 82. § (2) bekezdés a) pontja alapján. A döntés közlésének napja az a nap, amelyen azt kézbesítették. Az Ákr. 85. § (5) bekezdése b) pontja értelmében a hirdetmény útján közölt döntést **a hatóság hirdetőtábláján** való kifüggesztését követő 15. napon kell közöltnek tekinteni.

Budapest, 2018. július 20.

**dr. Szabó Zsolt járási hivatalvezető**

nevében és megbízásából:

**dr. Cserkúti Szabolcs s. k.**

főosztályvezető

Kapják: ügyintézői utasítás szerint.

A kiadmány hiteléül:

**Ügyintézői utasítás a PE-06/KTF/7469-58/2018.** **számú ügyirathoz**

**Kapják:**

|  | Címzett neve, levelezési címe | Csatolandó | Postázás módja |
| --- | --- | --- | --- |
|  | Hódút Freeway Aszfaltkeverék Gyártó és Építő Kft.  (6060Tiszakécske, Béke utca 150) | - | KRID:  14603170 |
|  | AQUATIC-Low Kft.  (1074 Budapest, Rákóczi út 70-72.) | - | KRID:  25108143 |
|  | BIOTIT Bányászati és Környezetvédelmi Mérnökiroda Kft. (8100 Várpalota, Korompay L. u. 3.) | - | Tv. |
|  | Pest Megyei Katasztrófavédelmi Igazgatóság  (1149 Budapest, Mogyoródi út 43.)  PMKI | - | Hk. |
|  | Fővárosi Katasztrófavédelmi Igazgatóság Igazgató-helyettesi Szervezet Katasztrófavédelmi Hatósági Osztály  KDVVH | - | Hk. |
|  | Bugyi Nagyközség Önkormányzat Jegyzője Tv  (Bugyi, Beleznay tér 1.)  BUGYIPMH | - | Hk. |
|  | Délegyháza Község Önkormányzat Jegyzője Tv  (2337 Délegyháza, Árpád u. 8.)  ONKORI2337 | - | Hk. |
|  | Pest Megyei Kormányhivatal  Műszaki Engedélyezési és Fogyasztóvédelmi Főosztály  Bányászati Osztály  (MBFHBBK) | - | Hk. |
|  | Budapest Főváros Kormányhivatala  Népegészségügyi Főosztály  ([titkarsag@nfo.bfkh.gov.hu](mailto:titkarsag@nfo.bfkh.gov.hu)) | - | email |
|  | Pest Megyei Kormányhivatal  Földművelésügyi és Erdőgazdálkodási Főosztály  [erdeszeti.hatosag@pest.gov.hu](mailto:erdeszeti.hatosag@pest.gov.hu) | - | email |
|  | Pest Megyei Kormányhivatal  Dabasi Járási Hivatal Földhivatali Osztály  ([foldhivatal.dabas@pest.gov.hu](mailto:foldhivatal.dabas@pest.gov.hu)) | - | email |
|  | Pest Megyei Kormányhivatal  Élelmiszerlánc-biztonsági, Növény-és Talajvédelmi Főosztály  Növény-és Talajvédelmi Osztály  [erd-elelmiszer@pest.gov.hu](mailto:erd-elelmiszer@pest.gov.hu) |  | email |
|  | Pest Megyei Kormányhivatal Érdi Járási Hivatal Építésügyi és Örökségvédelmi Osztály  (2030 Érd, Budai út 10.)  ([jarasihivatal.erd@pest.gov.hu](mailto:jarasihivatal.erd@pest.gov.hu))  ([nagy.gabor2@pest.gov.hu](mailto:nagy.gabor2@pest.gov.hu)) | - | email |
|  | Közép-Duna-völgyi Vízügyi Igazgatóság - tájékoztatásul  (1088 Budapest, Rákóczi út 41.) | - | Tv. |
|  | Császár Kálmán (mint ingatlan tulajdonos)  (2347 Bugyi, Erdőszél u. 4.) | - | Tv. |
|  | Császár Kálmánné (mint ingatlan tulajdonos)  (2347 Bugyi, Erdőszél u. 4.) | - | Tv. |
|  | Császár Zita (mint ingatlan tulajdonos)  (2347 Bugyi, Búzavirág u. 25.) | - | Tv. |
|  | Maczek Lajos (mint ingatlan tulajdonos)  (2347 Bugyi, Alsóvány puszta 37.) | - | Tv. |
|  | Udvari István (mint ingatlan tulajdonos)  (2347 Bugyi, Kossuth L. u. 125.) | - | Tv. |
|  | Udvari Tibor (mint ingatlan tulajdonos)  (2347 Bugyi, Kossuth L. u. 125.) | - | Tv. |
|  | Kollár Mihály (mint ingatlan tulajdonos)  (2347 Bugyi, Arany János u. 19.) | - | Tv. |
|  | Szatmári Elekné (mint ingatlan tulajdonos)  (1122 Budapest, Gaál u. 36/b.) | - | Tv. |
|  | Gazsó Gáborné (mint ingatlan tulajdonos)  (2347 Bugyi, Templom u. 14.) | - | Tv. |
|  | Gazsó Gábor (mint ingatlan tulajdonos)  (2347 Bugyi Templom u. 14.) | - | Tv. |
|  | Sáska Ferenc (mint ingatlan tulajdonos)  (2347 Bugyi Rádai u. 2/A.) | - | Tv. |
|  | Sáska Ferencné (mint ingatlan tulajdonos)  (2347 Bugyi Rádai u. 2/A.) | - | Tv. |
|  | HNYR | - | B. |
|  | ITCS (honlapra) + Zöldpont Iroda (kifüggesztésre) | - | B. |
|  | KDV KTVF Irattár | - | B. |

**Kiadói utasítás:**

Exp u. KEO